khistorydata/jeongjo-sjw-relations huggingface dataset:
정조 9년
持平權中憲疏曰。伏以。皇天垂騭。宗社有慶。王世子冊禮已擧。邦本永鞏。蹈舞慶忭之忱。環海惟均。歷歲冞極。仍伏念臣地閥寒素。人器空疎。僥倖科第。徒憑口讀之學。浮沈節署。只爲祿養之計。而通籍立朝。居然一紀。冗官散職。尙懼不堪。榮塗華貫。初非自期。迺者柏府新除。忽下於千萬夢寐之外。臣於是時。跧伏田野。祗承恩命。光生蓬蓽。榮動鄕里。臣誠惝怳踖踧。誠莫曉致此之由也。噫。臺閣之任。卽人主耳目之官也。上以裨補袞闕。下以糾正官邪者。莫不責之於臺閣之臣。則其爲任也。顧不重歟。苟非言論風采。足以彈壓一世者。莫宜居之。從古遴選之甚嚴。未嘗輕授。矧念懲討之方張。尤難其人。豈如臣譾劣疲軟。百不猶人者。所可堪承也哉。臣雖怵畏義分。來伏旅次。而反覆思量。無望冒膺。如使臣貪慕榮寵。放倒廉隅。視若儻來。晏然冒出。則非但私心之自愧。其於聖簡有累何哉。玆違召牌。妄速傲慢之科。略控短章。重犯瀆擾之罪。伏乞聖明。曲加諒察。特許遞改。仍治臣罪。以重公器。以安私分焉。臣旣不以見職自居。則固不宜贅及他說。而秉彝之性。天賦旣均。憂愛之忱。人心同然。不容終默。玆敢附陳。惟聖明垂察焉。嗚呼。惟我殿下。以生知之聖。懋時敏之學。晝諮宵訪。不憚引接之頻繁。日就月將。佇見緝熙之功效。措之政令施爲之間。庶乎太平雍熙之域。顧臣管蠡之見。膚淺之言。誠不足以仰裨聖德萬一。而第念自古名臣碩輔之進戒於人君者。不專在於動靜語默之間。每多在於燕閒幽獨之時。蓋以燕閒之際。易忽操存之工。幽獨之處。或弛兢業之念故耳。臣固知殿下。博觀今古之蹟。洞察治亂之源。必不以造指之已極而或懈愼獨之工。治化之已盛而少忽懷安之戒。而然臣憂危之忱。惟願殿下益篤聖心。克存虧簀之戒。加勉睿工。以懋進竿之步。是所區區之望也。況且惟我春宮邸下。睿質克嶷。智慮漸長。輔導之責。正爲急務。而其爲輔導之效。不獨在於賓師僚友之間。亦係我殿下身敎之如何耳。然則聖上之一言一動。實爲春宮之是效是則。貽謨燕翼之道。豈有大於此乎。伏願殿下。凡於萬幾酬應之際。克念貽則之謨。九重淵蠖之中。必思養正之方。使我聖子聰睿之姿。有所觀感薰染之益。則不但三代駕軼之治。可見於今。抑亦萬世太平之基。實本於此。惟殿下。念哉念哉。噫嘻。丙丁以後。十年之間。亂逆層生。殆無虛歲。今年益甚於去年。後逆愈憯於前逆。此其故何哉。蓋殿下。每於治獄之際。過用寬典。擬律之時。多失其當。旣不能亂賊之除根。亦無怪凶孽之生種。惟彼妖如鄭妻。凶如龜柱者。猶且一味涵貸。十載假息。當初島置。已失王章。伊後陸移。愈激輿憤。臣非不知聖意之攸在。而試觀古今。豈有如兩賊之元惡巨匿而尙逭一律者哉。薄昭殺使。猶令自裁。蓋主謀逆。寧容少貸。漢之文昭。不過中主。而猶能斷恩而伸法。況以殿下高明之學。卓越之識。乃反係着私恩。枉屈公法也哉。由玆之故。千變萬怪。愈往愈甚。國榮德相之顯沮大計潛圖國脈者出矣。究其負犯。論其罪惡。雖千剮萬斫。食肉寢皮。猶不足以少洩神人之憤。而或使之瘐斃獄中。或使之臥死牖下。不加一杖之訊問。終漏肆市之常典。臣愚死罪。抑未知殿下於此兩賊。有何私恩之可言。而亦致公法之久屈耶。一獄旣緩。又生一獄。一逆纔寬。復出一逆。至於昨秋夏賊而極矣。撑腸禍心。實是鏡夢之所未萌。滿紙凶言。抑亦雲海之所不道。此誠窮天地亘萬古所未有所未聞之窮凶劇逆也。至今追思。不覺骨顫而膽掉。恨不能手磔口臠。以效臣死之義。而及夫恭賊之出。便又有二夏賊也。梟獍之性。叔姪無間。詬罵之言。傳襲有素。同室之內。情節相應。殿下每以豈有二夏賊爲敎。而今此恭賊。亦一夏賊。則弟姪之間。又安知無一恭賊乎。适雲之例。雖許夬施。英恒之屬。尙不一問。其在窮亂本杜禍源之道。恐不當若是緩忽也。雖以今番獄事言之。瑮衡。出沒於京鄕。洋采。締結於南北。譸張妖言。誑惑群聽。連三道而擧兵。指季春而爲期。其排布設施之陰譎憯毒。思之髮𩬦。言之心寒。幸賴天神之默佑。卽見罪人之斯得。陰沴之氣。不日底平。凶醜之徒。次第就戮。此誠邦國之幸。臣民之慶。而獨於一箇福榮。猶有失刑。捐財萬計。嘯聚徒黨。結屋百架。作爲巢窟者。初非別人。乃是福榮。則逆謀窩主。都在於是。而遽施次律。誅止其身。刑政之失當。孰有甚於此哉。夫前後凶賊之接踪繼起者。究厥情跡。本非二套。論其腸肚。如貫一串。瑮是龜柱之死黨。福乃國榮之從弟。則兩賊之憯懷陰圖。復踵凶計者。安知不基於龜榮之不施常刑而然耶。諸臣懲討之請。舌已敝矣。三司論啓之紙。毛已生矣。今臣此言。雖襲例套。而愚忠所激。竭論至此。此固出於必討之義。共憤之情。而其餘罪人之名在臺啓者。姑不敢一一臚列。惟願殿下。深加聖念。特允臺請。夬施諸賊孥籍之典。卽下餘黨鞫問之命。明正典刑。各施當律。使亂萌杜絶。宗社奠安焉。臣於目下事。又竊有所駭惋者。凡人家墳山禁養。自有法典。雖等閑墳墓。四山之內。猶不許侵逼作舍。況此故奉朝賀臣洪鳳漢墓。則白虎所重。尤爲自別。不但私家之禁護。其爲朝家之關係。爲如何哉。彼李枰者。名以從班。肆然作舍。究厥所爲。極爲無嚴。如此駭悖之類。不可定配而止。臣謂淸道郡定配罪人李枰。移配絶島。宜矣。而雖以該府使言之。竄配之法。惟觀其罪之輕重緊漫。以定其地之遠近善惡。則殿下於李枰事。始以合置重辟爲敎。末乃使之定配。可謂寬典之寬典。而畢竟奉行。未免善地之定送。烏在其特命定配之意也。其時金吾堂上。亦不可無警也。夫師行。國之大律。而鑾駕淸道。尤當肅嚴。則衝陣者。不但有亂陣之罪。爲將者。亦當有失勢之科也。明矣。日前永祐園陵幸時。摠戎使李昌運。截陣橫衝。如入虛無。而陣士披靡。滿路觀者。莫不駭愕。噫。雖愚迷下賤。猶知陣路之不可犯越。則況方叨將任者。尤焉敢身親犯之。少無所忌乎。且以該陣言之。爲主將者。平日若少有紀律。陣法豈如是解弛哉。臣謂摠戎使李昌運該陣大將。分輕重。施以譴削之典。斷不可已也。答曰。省疏具悉。第一件事。久不聞勉學之語。爾能言之。極庸嘉歎。第二件事。養正之方。爲目下先務。當體念。附陳討逆事。悉諭諸批。李枰事。乖悖則極矣。加律無以過乎。金吾堂上事。意在官箴。推考。李昌運事。誠有是也。衝陣者有亂陣之罪云者。爾言甚當。大抵近來。師律解弛。睯不知畏。安得無此等犯科。然無忌云云。似非實情。且風傳有難盡信。當待査事出場處分矣。該陣大將事。爾所論列。誠爲得體。平日若能修明紀律。豈有是也。況於戛過之後。不卽執論。尤極駭然。似此將臣。不可不別樣重勘。以勵他營。問于隨駕營。事在先廂陣。而果有是事云。該大將徐有大爲先下義禁府。拿問勘罪。爾其勿辭。從速察職。
정조 9년
正言鄭觀輝疏曰。伏以。惟天惟祖宗。眷祐我宗祊。群凶就戮。王法克伸。國勢永鞏。賀儀誕擧。臣民慶忭。曷有其極。仍伏念臣空疎拙訥。最居人下。僥倖一第。初非有榮身之願。需世之望也。祗爲母老家貧。要沾升斗之祿。以備朝夕之養而已。伏蒙大化洪造。無物不遂。如臣無似。或忝記注之列。猥近日月之光。自顧涯分。已極踰濫。幸際寶籙無疆。銅聞膺慶。獲覩封冊之盛儀。仍參呼嵩之末班。區區螻蟻之誠。自不覺手足之蹈舞。而濫被洪私。以次陞遷。臣含恩感激。居常兢惕。惟以筋力奔走。少效圖報之忱。而至若淸塗華貫。實非夢想所期矣。迺者臺閣新命。忽下於千萬慮外。乍遞旋叨。除旨聯翩。臣惝怳震越。五內失守。夫豈有一半分堪承之望。而適當鞫獄方張之時。義急沐浴。不敢言私。冒沒出肅。隨行逐隊。三朔蹲據。一味尸素。臣循省愧懼。如負大何。乃於福賊定律之際。亦不能挺身爭執。至使主張凶謀之劇賊。反歸知情不告之輕律。顧臣昏謬之罪。自知難逃。果然司直之地。論責峻發。至以參鞫諸臣。何無一言爲言。臣之溺職於是尤著矣。臺端一步。便是鐵限。曾未幾何。薇垣除命。又降於杜門訟愆之日。臣誠徊徨悶蹙。益不省措躬之所也。夫國家之置臺閣。謂之耳目之官。蓋將公聽竝觀。無有掩蔽。故上而政令得失。下而民生疾苦。無不與知。以至糾察官邪。整理法綱。然則耳目。與股肱等耳。苟非端亮方正之士。隨事獻替。發揚風采。則臺閣爲冗散之窠。而人主之聰明。無所施矣。可不懼哉。臣以才則百執事之不可堪也。以識則一部書之未曾熟也。至於言議之臧否。不啻若聾瞽之於聲色。茫不省覺。且臣以素門寒族。孤露零丁。跧伏窮巷。世無識面。雖在尋常稠廣之地。猶且趑趄而囁嚅。況可使之戴豸整笏。激濁揚淸。以贊大聖人明達之治乎。臣若憑恃寵靈。揚揚晏據。則臣身顚沛。固不足恤。而其於羞淸朝而辱聖簡何哉。左右思量。終難冒進。玆敢瀝盡肝血。猥控崇嚴。伏乞天地父母。特加矜諒。亟鐫臣新授之職。乃治臣逋慢之罪。以安微分。以嚴邦憲。不勝大願。臣於乞免之外。不宜贅及他說。而秉彝同得之天。有不能自己者。敢此附陳焉。嗚呼。亂逆何代無之。而豈有如乙丙以來諸賊者哉。鄭妻之千妖萬惡。爲獜謙之窩窟。龜柱之三案四罪。爲量𨩌之根柢。而或十年貸死。出置近畿。或一味屈法。量移善地。輿情之憤。刑政之失。於是極矣。國榮之極惡。乃至大計之沮遏。德相之窮凶。終有四字之投進。而恣橫之勢。兼以純彬慫慂之妖。有彼煥億。至今追思。毛髮俱竦。是宜快施當律。不容晷刻少忽。而或使之臥死牖下。或使之徑斃獄中。揆以刑政。寧有是哉。因是而國綱掃如。逆徒寔繁。一轉而爲湖獄海孽之變。再轉而有澤白仁京之凶。以至於揆衡之獄繼起。趙嵎之事旋出。而千變百怪。式月斯生。如非鄭妻龜柱之支芽。卽是國榮德相之泒流。異條而同貫者有之。殊塗而相合者有之。此莫非巨慝未除。大憝尙在。以致枝上生枝。葉上生葉。而涓涓之流不絶。炎炎之火益熾。至於昨年夏賊之變。則噫嘻。痛矣。尙忍言哉。是誠窮天地亘宇宙載籍以來。所未有所未聞之劇逆也。元凶也。此賊一出。而民彝物則。斁絶晦塞而無復餘矣。奚獨環東土爲臣民者。皆欲食肉而寢皮也。日月所照。霜露所墜。凡有血氣之倫者。孰不聞此。骨驚而心顫也哉。有千古所無之逆。則施千古所無之律者。自是當然。跪斬之刑。只及於其身。連坐之法。未施於諸孥。況其文書。盡爲灰燼。則逆節窮覈之道。惟在於親屬奴傔。而迄今兩歲。兪音尙靳。最後其父之追奪。其妻之處絞。略施常刑。而若其子女之待年。諸姪之爲奴。反乖适雲已施之律。天網太疎。國法失當。擧國群情。莫不痛惋憤鬱矣。果然乾道孔昭。逆恭之凶憯情節。又復綻露矣。噫。渠以夏賊之姪。梟心狼性。貫通一脈。平日家庭之內。倡和凶言。勸成凶書。敢發夏賊所不道之凶言。一夏賊之出。猶不忍言。況此二夏賊乎。凡今橫目圓顱而立殿下之庭者。彝倫所得。公憤所激。孰不欲手磔口臠。而臣於按鞫之日。猥隨諸臺之後。目見其窮凶絶悖之狀。骨靑膽掉。直欲無生。而旣不能碎首剚腹。粗效臣死之義。至于今日。食息依舊。亦可謂冥且頑矣。前有逆夏。後有逆恭。梟獍種子。醞釀闖發。非一朝一夕之故也。彼英恒諸賊。亦必參涉與聞。凶謀逆節。萬無不知之理。則嚴鞫得情。不容少緩。而無少長皆斬劓殄滅無遺。實爲此賊準備之法。豈可以緣坐之律。論斷而止哉。噫嘻。今番逆變。又是凶種之滋蔓難圖者也。南土之巢窟已成。北關之部署預定。積峙貨財。嘯聚徒黨。以至三道起兵之謀。季春定期之迹。綢繆爛熳。無所不至。則駭機急變。有甚於前後諸賊。而何幸凶圖先發。天討載行。妖腰亂領。次第抵法。然以凶如瑮賊而只施常行之刑。惡如烱采而未行挐戮之典。捐財主謀之福榮。只誅其身。紹介糾結之賊衡。忍杖徑斃。烱魯道夏。爲諸賊腹心。而遽下酌處之命。樂彬益榮。爲劇逆至親。而尙靳逮鞫之請。至如光殷。爲福衡接主。而一未嚴覈。此皆失刑之大者。臣愚死罪。實不能無憾於天地之大矣。伏願殿下。淵然深思。廓揮乾斷。凡此諸賊之在於臺啓者。一竝施以當律。使義理獲伸。輿憤少洩焉。噫。瑮賊。是何等凶逆。而㻋瑓之循例發配。固已失之太寬。至其諸姪。則偃息自在。度謙外無一收坐。有若尋常治逆者然。揆以王章。萬萬乖當。臣謂瑮賊姪子之免坐者。一竝散配。斷不可已也。噫。懲討一事。卽是目下第一義。則宜乎他不暇及。而第有關軍民。不容泯默者。略此尾陳焉。全羅兵使孫相龍。以嶺外之人。偏蒙厚渥。濫叨軍職之要。旋擢防閫之重。一二年之內。踐歷極其過濫。則在渠道理。固當殫竭謹愼。奉公行己。不敢一毫放縱。以爲一分報效之圖。而前叨水閫。專事剝割之政。而軍民愁怨。肆行淫饕之習。而遠近唾罵。及陞兵閫。益無忌憚。鄙悖之行。貪猾之狀。愈往愈甚。傳說狼藉。聽聞驚駭。此等之類。不可置之於兵閫之任。臣謂全羅兵使孫相龍。亟施削版之典。斷不可已也。答曰。省疏具悉。首陳事。諸批旣言之。次陳事。係是法外。不得不有區別處分。孫相龍事。風聞雖難準信。旣關軍民。且云貪饕。不可置之䵝䵢。令該府拿問査處。爾其勿辭。從速察職。
정조 9년
同義禁沈豐之疏曰。臣伏奉金吾除命。隨牌詣府。而第念臣與同義禁李秉模。有親査應避之嫌。則揆以法例。不宜同參於議讞之地。玆敢援例陳章。仰瀆崇聽。伏乞聖明。亟命照法遞改。以存公格。千萬幸甚。答曰。省疏具悉。疏辭。下該曹稟處。
정조 9년
乙巳四月二十七日卯時。上御誠正閣。重臣進箋入侍時。訓鍊大將具善復。左承旨李祖承。左副承旨洪仁浩。右副承旨黃昇源。同副承旨閔台爀。待敎李崑秀。假注書李德鉉金孝建。記事官金鳳顯尹行任。以次進伏訖。讀箋官校理申耆進伏讀奏箋文。善復等行四拜禮。贊儀告禮畢。上命善復上殿。上曰。卿家本以勳戚之家。又於今日。進此謝箋。誠非偶然耳。善復曰。下敎如此。臣尤不勝愧恧之至矣。上曰。今番賜牌敎旨。是予親製。宜有尊閣之道矣。善復曰。謹當建閣揭板矣。命退。諸臣以次退出。
정조 9년
乙巳四月二十七日辰時。上御春塘臺。親臨西北別付料軍官入侍時。左副承旨李祖承。右副承旨洪仁浩。假注書金孝建。記事官李崑秀尹行任。兵曹判書趙時俊。以次進伏訖。上問時俊曰。今日應射之人。當爲幾何。時俊曰。三十九人矣。上曰。近年以來。未遑此事。西北赴料輩。多有向隅之歎云。故今命親試。係是初次。爲其慰悅之道。未付料之人。亦令應射。而日後則只已付料之人許試事。成節目。書揭本廳。可也。上曰。原春監司遞來。納符於此所之意。分付。賤臣承命出傳。上曰。前原春監司入侍。前原春監司徐鼎修進伏。上曰。道內農形。何如。鼎修曰。今年則峽野均有豐稔之占。至於嶺東。尤有豐占云。誠爲萬幸矣。上曰。扈衛軍官。亦依別付料軍官。使之應誠。可也。因命試射訖。命書傳敎曰。昨因試射有命。取見別付料庚辰復設時傳敎及啓下節目。軍官等每朔射之外。以內試取居首人加資。或直赴載錄。而庚辰至甲午。年年試取。慰悅之聖意。可以仰認。伊後未遑。尙稽親試。渠輩之抑鬱。可以推知。今日試取之擧。實出仰體之意。而係是初行之擧。故不拘前規。軍官則未付料人。通同許試。賞典則一二中以上。亦令頒給。而柳葉箭居首。西北俱在出身。騎芻居首。亦在於未付料。又以前銜及有薦人。更試一技。意蓋在也。柳葉箭居首西別付料軍官金三興。北別付料軍官金重軫。竝依節目加資。騎芻居首西未付料軍官金台魯。直赴殿試。西別付料軍官吳碩三。復職調用。書訖。仍命應試入格人賞賜有次。又命時俊。使本曹設饌張樂。以饋諸軍官。時俊承命先出。命書傳敎曰。政官牌招開政。又命書傳敎曰。再明日次對。進定於明日。命退。諸臣以次退出。
정조 9년
行都承旨尹蓍東齋宿。左承旨徐鼎修未肅拜。右承旨李祖承齋直。左副承旨洪仁浩齋直。右副承旨黃昇源齋宿。同副承旨閔台爀齋宿。注書朴能源病一員未差。假注書韓興裕齋宿金孝建齋直。事變假注書未差。
정조 9년
洪仁浩。以禁衛營將官言啓曰。今日本營軍兵。日次私習云矣。敢啓。傳曰。知道。
정조 9년
傳于徐鼎修曰。大臣備局堂上引見。
정조 9년
傳于徐鼎修曰。懸病備堂。竝牌招。
정조 9년
傳于尹蓍東曰。左副承旨。與校正堂上入侍。
정조 9년
傳于徐鼎修曰。慶尙左水使。當日辭朝。
정조 9년
洪仁浩啓曰。景慕宮親祭祭文。當爲製進。大提學吳載純。卽爲牌招。何如。傳曰。允。
정조 9년
尹蓍東啓曰。明日景慕宮展拜時。承旨當爲備員齋宿。而右承旨趙尙鎭。受由在外。合有變通之道。何以爲之。敢稟。傳曰。許遞。
정조 9년
傳于洪仁浩曰。政官牌招開政。
정조 9년
有政。吏批。判書李命植受由。參判沈豐之進。參議未差。行都承旨尹蓍東進。啓曰。判書李命植受由。參議未差。小臣獨政未安。何以爲之。敢稟。傳曰。仍爲之。以李鼎揆爲承旨。尹承烈爲大司憲。李益烍爲大司諫。李東郁爲執義。李泰永爲司果。李秀夏宋益中爲掌令。李延汲爲獻納。李晴爲正言。洪檢爲同義禁。趙弘鎭爲司僕正。朴宗正爲正言。長寧殿別檢宋祥濬。孝陵別檢鄭來成相換。
정조 9년
傳于洪仁浩曰。在外禮曹判書許遞。今日政擬入。
정조 9년
再政。以趙弘鎭爲應敎。李東稷爲校理。金頤柱爲兵曹參判。李穦爲司成。金履素爲禮曹判書。
정조 9년
兵批。判書趙時俊病。參判金頤柱未肅拜。參議柳誼病。參知金翊休入直進。同副承旨閔台爀進。同知二單曺學臣吳喜昌。僉知單任希莘。副司直單金尙集李聖圭。
정조 9년
尹蓍東啓曰。新除授承旨李鼎揆。卽爲牌招察任。何如。傳曰。允。
정조 9년
洪仁浩啓曰。新除授禮曹判書金履素。卽爲牌招。以爲淸齋之地。何如。傳曰。允。
정조 9년
尹蓍東啓曰。明日景慕宮展拜時。承旨當爲備員齋宿。而新除授右承旨李鼎揆。時在慶尙道慶州地。合有變通之道。何以爲之。敢稟。傳曰。許遞。前望單子入之。
정조 9년
承旨前望單子入之。徐鼎修落點。
정조 9년
吏曹口傳政事。以徐有慶爲分內局提調。
정조 9년
李德鉉拿處。代以韓興裕爲假注書。
정조 9년
金載翼拿處。代以李之聃爲事變假注書。
정조 9년
吏曹口傳政事。戶曹參議金履容仍任事。承傳。
정조 9년
備邊司薦望。以徐有寧爲摠戎使。
정조 9년
徐鼎修啓曰。新除授摠戎使徐有寧。卽爲牌招。密符及敎諭書傳授。何如。傳曰。允。
정조 9년
洪仁浩啓曰。摠戎使徐有寧牌不進。推考傳旨。今方捧入。而密符及敎諭書傳授。一時爲急。更卽牌招。何如。傳曰。將臣事體。不當若此。此啓辭勿施。更卽牌招。
정조 9년
兵曹口傳政事。副司果單申大年。
정조 9년
閔台爀啓曰。觀此問啓對辭。不料年老將臣。有此不誠之擧。本事之外。切爲之駭歎。或稱橫走。或稱擁出。或以爲不能隨後出城。或以爲不得鉗勒制馬。似此云云。無非遁辭。誠如所對。是似戛過而非戛過。似衝陣而非衝陣。寧有如許事理乎。有則曰有。無則曰無。在摠師有何加損。而此胡大事。如是其周遮乎。且與前禁將之供招有差異處。前禁將則以爲事在安樂峴馳進時。摠師則以爲事在出宮時後廂騎士尾局云。此兩說同異。不可不辦。留都百官。例於闕外。祗送後落後。待還宮時郊迎。今此隨班。從俠路出東城云者。亦果成說乎。如欲隨班。則班次當在標旗之後。後廂之前。亦豈有騎士陣相混之理乎。由前由後。違錯大矣。令兵判開坐闕外。摠廳校屬。捉來嚴問。取招草記。更以此意。自政院亦卽問啓事。命下矣。問于前摠戎使李昌運處。則以爲臣觸事昏妄。問啓之下。不能條陳事實。荐承嚴敎。驚惶震越。益無所容措。臣旣非陪從。故不得隨詣標旗。只從後陣後隨出矣。及到興仁門近處。後廂駐脚不進。故臣欲爲先詣郊迎依幕。果從俠路出城門。已是臣罔赦之罪。此際禁營騎步陣。頭尾間斷。卜馱雜踏。爭先馳出曲城之時。臣之所騎馬。雖曰驚逸。不卽下馬。小待後陣之盡出而仍出曲城。自右越左。戛過於騎陣之尾。步陣之頭。臣罪至此。尤合萬隕。郊迎依幕。在於東廟北邊。而回鑿時。臣仍於依幕前祗迎。此非騎馬之時。故更無衝陣戛過之事。禁營將官所謂適値大將安樂峴馳進時云者。未知其故。雖事有大於此者。固不敢一毫粧撰。況此特敎嚴問之下。何敢游辭漫漶乎。臣不閑文墨。倉卒納供。辭不達意。重自陷於欺罔之科。一則臣罪。二則臣罪。伏地戰慄。惟鈇越是俟云矣。敢啓。傳曰。知道。出還宮時刻之相左。固無關緊。大抵對語。太欠誠實。萬有一大於此之事。其將無難欺罔乎。特以年老之故。律止譴削。此問啓曰無可答者。李昌運。使之退去。
정조 9년
徐鼎修。以都摠府言啓曰。副摠管申大升。以漢城府右尹。本府座起。晝仕出去之意。敢啓。傳曰。知道。
정조 9년
洪仁浩。以禮曹言啓曰。來五月初一日。景慕宮朔祭親行兼告由時。自上當有散致齋之禮。而正日只隔二日。散齋則勢未及依例磨鍊。殿下自今日。散齋一日於別殿。致齋一日於齋殿。凡散齋。有司不啓刑殺文書。致齋。唯啓享事。諸享官及近侍之官應從升者。竝散齋一日於本司。致齋一日於享所。諸衛之屬守衛宮門者。各於本司。淸齋一宿事。知委。何如。傳曰。允。
정조 9년
洪仁浩。以禮曹言啓曰。今此景慕宮告由祭親行時。省牲省器之節。依向日臣曹草記稟定。勿爲磨鍊之意。敢啓。傳曰。知道。
정조 9년
徐鼎修。以兵曹言啓曰。前摠戎使李昌運問啓批旨內。觀此問啓對辭。不料年老將臣。有此不誠之擧。本事之外。切爲之駭歎。或稱橫走。或稱擁出。或以爲不能隨後出城。或以爲不得鉗勒制馬。似此云云。無非遁辭。誠如所對。是似戛過而非戛過。似衝陣而非衝陣。寧有如許事理乎。有則曰有。無則曰無。在摠守有何加損。而此胡大事。如是其周遮乎。且與前禁將之供招。有差異之處。前禁將則以爲事在安樂峴馳進時。摠帥以爲事在出宮時後廂騎士尾局云。此兩說同異。不可不辨。留都百官。例於闕外祗送後落後。待還宮時郊迎。今此隨班。從峽路出東門云者。亦果成說乎。如欲隨班。則班次當在標旗之後。後廂之前。亦豈有騎士陣相混之理乎。由前由後。違錯大矣。令兵判開坐闕外。摠廳校屬。捉來嚴問。取招草記。更以此意。自政院亦卽問啓事。命下矣。摠戎廳將校書吏。竝爲捉來。以傳敎內辭意。嚴加究問。多般盤詰。而問目內。汝等俱以摠廳校吏。伊日光景。必當目覩。留都百官。闕外祗送。仍卽落後。及當還宮時。乃爲郊迎。則決無獨自隨班於城門之外。而雖或隨班。班行在於標旗之後。何可離班次。混入於騎士之陣乎。於義洞口中。則路果狹窄。東西成班。雖曰爲難。至於東橋以下。則通衢之上。豈有從挾路之理乎。出宮時。則數多卜馱。擧皆先詣曲城之內。必不簇立。而若其馬逸而不能制。則又何以擁出曲城至窄之處乎。特敎嚴問。事體甚重。其間委折。毋敢隱諱。使之一一直告。則敎鍊官李彦忠金命旭金百麟等所供以爲。前大將祗送於闕外。仍爲落後。小歇於依幕。使下隷探問後廂陣之盡爲出去。卽由梨峴屛門。向東門外。蓋欲仍出城外而預待。以爲還宮時祗迎計。而東橋大路。則有御營廳留都陣。故果從挾路作行。及到曲城內。則騎士尾局。未及盡出。如于卜馱及雜人聚立城底。乘其騎士陣絶走之時。逬出紛還之際。前大將所騎之馬。爲卜馱之所觸過。暫驚奔出。不知不覺中。橫過騎士之陣。果爲的實。而還宮時。則禁衛營爲先廂。前大將祗送於關王廟近處。衝陣之擧。乃在出宮之時。不但目見其事狀之如此。今於嚴問之下。何敢有一毫隱諱乎。此外無他可達之事云。書吏田道郁姜基周等所供以爲。前大將祗送後。非不欲還家喫朝飯。出去城外。而家在南山下。往來稍間。故果以占便之意。爲預先出待之計。而行到曲城內。所騎之馬。爲卜馱所觸過。猝地驚奔。以致騎士陣橫過之境者。果爲的實。伊時事狀。隨後目擊。何敢一毫隱諱。自就死地乎。此外。無他可達之事云矣。隨去校吏。反覆嚴詰。而只以衝陣一事。謂之的實。其外發問諸條。惟事漫漶。必欲掩覆。論其情狀。萬萬狡惡。平問之下。無以得實。竝更嚴棍取招。何如。傳曰。大將以年老之故。姑稽不以實之律。況幺麽營校乎。將帥之罪。將校問啓有命。而烏可不替治。渠敢挺身替對。所爲已極痛駭。今於特敎査實之下。亦不能別白納供。可謂兩罪俱發。敎鍊官金百麟。移送刑曹。以詐不以實律勘放。旣已定配。加棍一款分揀。其餘敎鍊官。各結棍五度放送。下吏等。分揀放送。
정조 9년
洪仁浩。以司僕寺內乘。以一提調意言啓曰。明日景慕宮展拜時。本寺正。當爲進輿差備。而正趙弘鎭。移拜應敎。其代。令該曹口傳差出。以爲差備之地。何如。傳曰。允。
정조 9년
吏曹口傳政事。以金履鏞爲司僕正。
정조 9년
徐鼎修。以備邊司言啓曰。頃因回啓判付。平康紙弊矯捄之策。令道臣論理狀聞之意。發關。分付矣。卽見原春前監司徐鼎修狀啓。則以爲紙弊釐革之方。關問該邑。則民情皆願革罷云。而究其弊源。不在紙之有無。只在價之厚薄。初不可革罷。而亦不必減其卷數。只就其紙品之優劣。預定價直之高下。頒布民間。嚴飭守宰。定式之外。毋得減價。營門卜定。必以此價。本縣貿取。亦以此價。無價者欲貿而不得。有價者多貿而無害。在紙民亦足爲資生之一路。若其紙價。則一從民願及時直。分等優定。而此後幾年。紙價又高。則隨以添價。雖傳之永久。庶可無弊。請令廟堂稟旨分付矣。蓋此平康紙弊。實爲峽民難支之端。該縣監革罷之報。足可爲拔本塞源之道。而第其弊源。不在於紙之存否。專係於價之多少。價若相稱。紙足資生。不問當直之價本。反祛土産之紙地。恐近於因噎而廢食。道臣一從市直之論。誠爲得當。依狀請施行。而仍令新道臣。著爲節目。嚴立科條。毋論營邑。一遵定式。無或違越之意。一體申飭。何如。傳曰。允。
정조 9년
洪仁浩。以訓鍊都監言啓曰。今四月二十九日。景慕宮擧動時。步軍一哨及弘化門軍六十名。金虎門軍六十名。南營馬軍四十五名。北營標下軍三十名。廣智營軍四十名。待標信除出赴陣。還宮後還入直所。而當夜宮墻外巡邏。無以分排。以軍餉色新營下都監守直軍。依近例。推移行巡之意。敢啓。傳曰。知道。
정조 9년
徐鼎修。以禁衛營言啓曰。今四月二十九日。景慕宮齋宿時。依兵曹節目。西營入直鄕軍四十名。新營入直鄕軍三十七名。京標下軍二十八名內。各除營直十名。騎士二十五人內。除營直五人。元入直將官。率領仍直。其餘馬步軍兵及出番鄕軍二哨。各該將官領赴都領陣。而西營入直軍及新營入直騎士。竝待標信出用。還宮後還爲入直之意。敢啓。傳曰。知道。
정조 9년
徐鼎修。以御營廳言啓曰。今四月二十九日。景慕宮齋宿時。依兵曹節目。東營集春營入直鄕軍一哨內。營直各留十名。實八十九名。騎士二十五人內。營直五人除。實二十人。新營入直鄕軍一哨內。營直十名除。實九十五名及各邑京標下軍二十三名。各其將官領赴訓鍊都監都領陣。而東營集春營入直馬步軍兵。待標信擧行。還宮後竝還入直之意。敢啓。傳曰。知道。
정조 9년
洪仁浩。以御營廳言啓曰。今四月二十九日。大駕詣景慕宮齋宿時。東營集春營入直軍。各留十名。餘皆赴陣矣。當夜宮墻外巡邏。以十名軍。勢難分排。出番鄕軍各二十名。哨官金秀光朴再弘率領代直。使之合力警巡之意。敢啓。傳曰。知道。
정조 9년
黃昇源。以義禁府言啓曰。全羅兵使孫相龍拿問査處事。傳旨。啓下矣。孫相龍。時在任所。依例發遣府都事。交龜後拿來。何如。傳曰。允。
정조 9년
黃昇源。以刑曹言啓曰。因戶曹草記。兩重臣。丘史奴五口。依例定給後。草記事。命下矣。依傳敎。訓鍊大將具善復。星州丘史奴五口定給。行司直金鍾秀。廣州兵史奴二口。驪州丘史奴三口定給之意。敢啓。傳曰。知道。
정조 9년
義禁府啓目。禁衛大將徐有大原情云云。傳旨問目內辭緣。反覆嚴問。不爲直陳。泛稱遲晩。所當請刑是白乎矣。曾經閫師。勿爲請刑。旣有先朝受敎。上裁。何如。判付啓。觀此草供。摠戎使李昌運。果有衝過騎士陣尾局之擧云。將臣。與庶僚自別。則躬犯紀律至此。此則當處分。而且以此囚言之。若使約束嚴明。隊伍整肅。豈有此無前之事。新叨戎垣。已役模稜。隨事惟以周便爲妙計。可謂曺學臣之罪人。而想其事勢。其時因馳進安樂峴。不在於陣上。似非不以實之供。然則猶與在陣中不察。稍有間焉。旣不趁時執論。又不以疏引義。以此以彼。豈逭勘律。時囚罪人徐有大。罷職不敍。放送爲良如敎。
정조 9년
乙巳四月二十八日巳時。上御誠正閣。一提學入侍時。一提學金鍾秀。左承旨李祖承。假注書李德鉉。記注官金健修。記事官金鳳顯。以次進伏訖。上命書傳敎曰。下直閫帥入侍。賤臣承命出。與慶尙左水使柳孝源偕入進伏。上曰。爾之體任非輕。下去善爲之。孝源承命退出。祖承曰。今日賓筵。只有違牌備堂李文源再牌之命。而注書傳命之際。竝與諸備堂。混出再牌。俱爲再違。諸備堂違牌傳旨。自當勿施。而當該注書。傳命差爽之失。所當重勘。而本院請推之外。無他可施之罰。何以爲之乎。上曰。如許做錯。大關後弊。拿處。可也。出擧條命退。諸臣以次退出。
정조 9년
乙巳四月二十八日申時。上御誠正閣。校正堂上入侍時。校正堂上吳載純徐浩修。左副承旨洪仁浩。假注書金孝建。記事官李崑秀尹行任。以次進伏訖。上曰。昨日所書冊子。聞夥然云。若爾則訖工當在不遠矣。載純曰。一日所書。未過三十餘丈。綸綍中似有誤字。而事體重大。自下不敢擅改。一番經稟後。始可釐正矣。浩修曰。日字之遷延。甚爲悶然。雖令勤書。似難速成矣。命退。諸臣以次退出。
정조 9년
行都承旨尹蓍東齋宿。左承旨徐鼎修齋宿。右承旨趙興鎭齋直。左副承旨李祖承齋宿。右副承旨洪仁浩齋宿。同副承旨閔台爀齋直。注書朴能源病一員未差。假注書韓興裕齋宿金孝建齋直。事變假注書李宗烈守宮直。
정조 9년
大駕詣景慕宮入齋室。仍行展拜後。奎章閣政院玉堂藥房口傳問安。答曰。知道。親祭罷後。王世子遣宮官問曰。答曰。知道。奎章閣政院玉堂藥房朝廷二品以上六曹堂上口傳問安。答曰。知道。
정조 9년
尹蓍東啓曰。新除授承旨徐鼎修。卽爲牌招。以爲齋宿之地。何如。傳曰。允。
정조 9년
傳于李祖承曰。出宮門路。以貳極門爲之。
정조 9년
傳于趙興鎭曰。下直守令留待。
정조 9년
吏曹參議前望單子入之。黃昇源落點。
정조 9년
李之聃在外。代以李宗烈爲事變假注書。
정조 9년
有政。吏批。判書李命植受由。參判沈豐之。參議黃昇源。行都承旨尹蓍東進。以金頤柱爲大司憲。鄭啓淳爲大司諫。李敬一爲執義。洪宗藎爲司諫。申馥爲持平。鄭昌聖爲漢城判尹。
정조 9년
兵批。判書趙時浚進。參判未差。參議柳誼病。參知金翊休入直進。同副承旨閔台爀進。副同直單趙尙鎭。
정조 9년
禮曹參議前望單子入之。洪明浩落點。
정조 9년
趙弘鎭啓曰。摠戎使徐有寧。時無職名。令該曹口傳付軍職。何如。傳曰。允。
정조 9년
兵曹口傳政事。司直單徐有寧。
정조 9년
閔台爀。以侍講院言啓曰。本院輔德鄭述祚。連日入直矣。以問安官進去。兼輔德徐鼎修。以承旨隨駕。兼弼善李敬一。兼文學申耆。差祭。弼善金履鏞。謂有身病。不爲入直。上番闕直。事甚未安。弼善金履鏞。文學李尙度。竝卽牌招。推移入直之地。何如。傳曰。允。
정조 9년
乙巳四月二十九日辰時。上詣景慕宮。擧動入侍時。行都承旨尹蓍東。左承旨徐鼎修。右承旨李祖承。左副承旨洪仁浩。右副承旨黃昇源。同副承旨閔台爀。一直提學吳載純。工直提學朴祐源。檢校直閣徐龍輔。待敎李崑秀。假注書韓興裕金孝建。記事官金健修尹行任。以次陪從。上具翼善冠衮龍袍。乘輿從貳極門以出。由月覲門至景慕宮。由日瞻門以入。至降輿所。通禮啓請降輿。上降輿入大次。少頃。上改具冕服以出。詣版位前。行再拜禮。仍詣廟內。奉審訖。還入齋殿。上曰。本宮提調入侍。本宮提調鄭昌聖進伏。上曰。龕內改塗所入。其已待令否。昌聖曰。已爲磨鍊以待矣。祖承曰。漢城左尹李致中。除拜後過三日。不爲出肅。依定式。推考警責。仍卽牌招察任。何如。上曰。依爲之。出擧條仁浩曰。朔享親行時。元無齋祝塡差之規。而該曹昧例修啓。至於淸齋之擧。臣之矇然捧入。不勝惶悚。而該郞廳不審之失。不可無飭。推考警責。元報府中齋郞祝史。竝令勿施。何如。上曰。依爲之。出擧條興鎭曰。新除授全羅兵使許𣷯。時在慶尙左水營任所。而有除朝辭赴任之命矣。密符則以前任慶尙左水使時所佩密符仍佩。諭書則安寶。使院吏齎傳。何如。上曰。依爲之。出擧條命書傳敎曰。侍衛之職。關係。如何。而駕出閤門。姜五成徐英輔外。皆不待令。此等別軍職。祛之無妨。別軍職李漢豐田文顯李潤彬李儒敬李延弼李晳王漢禎朴師儉吳毅常。竝減下。曺學臣。還差不但屬耳。雖已待令。但不及衛內。勿論。命書榻敎曰。兩司諸臺。牌招署經。又命書榻敎曰。承旨前望單子入之。待下批牌招察任。又命書榻敎曰。政官牌招開政。又命書榻敎曰。吏曹參議前望單子入之。又命書榻敎曰。判尹徐有寧許遞。其代。今日政擬入。又命書榻敎曰。違牌臺諫許遞。今日政差出。待下批牌招。以爲備員署經之地。又命書榻敎曰。在外摠管許遞。又命書榻敎曰。吏曹郞廳發牌。諸執事。淸齋與否。摘奸以來。以假注書李德鉉等囚單子。命書傳敎曰。生疎之致。原傳旨還入。姑勿頒布。則囚單子矇然捧入。當該承旨。從重推考。時囚罪人李德鉉等。放送。上曰。宮司入侍。令吳益煥進伏。上曰。此後宮園展拜及留宿親祭日字。詳細記錄於展省錄。可也。四更一點。通禮啓請外辨。上具冕服以出。贊禮啓請行禮。上行再拜禮。仍詣盥洗位。仁浩取匜沃水。興鎭取槃承水。上盥手。鼎修進巾。上帨手。祖承受巾。上詣神位前跪。搢圭台爀捧爐。蓍東捧香。上三香。執爵獻爵訖。執圭俯伏少退。北向跪。大祝進讀祝文訖。上平身。還復位。行再拜禮。仍詣望僚位。置祝幣於坎。贊禮跪告禮畢。上復入廟內。上曰。戶判提調入來。戶曹判書趙㻐。本宮提調鄭昌聖進前。命入菱花。改塗龕內訖。還入齋室。上曰。右承旨入侍。興鎭進伏。上曰。注書往金領府事家。以來此近地。不得相見。深用悵然之意。傳喩。賤臣承命。往傳于領府事金尙喆。上曰。適當朔朝。還宮時。當詣眞殿行禮。侍衛先詣於萬安門外。仍行省牲省器如禮訖。由日瞻門。從月覲門萬安門以入。諸臣口傳問安後。因退出。
정조 9년
乙巳五月初一日辰時。上御誠正閣。都承旨與領敦寧入侍時。領敦寧鄭存謙。行都承旨尹蓍東。假注書韓興裕。記事官金鳳顯李崑秀。諸臣。以次進伏訖。上命進前。存謙曰。經宿動駕。聖候。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。世子宮凡節。何如。上曰。一樣好在矣。存謙曰。頃因太廟守僕等上言。有待提調造朝稟處之命矣。觀其上言內辭緣。則以爲。湖南朔膳進上物種之自京可辦者。移作京貢之意。已悉於丁未年。湖南御史李匡德書啓。今若移作京貢。則非但爲矣身等資生之業。各邑米還預下。成逋之積弊。可以永杜實爲利國便民之道爲辭矣。守僕等生理可矜。無以聊賴。冀蒙沾漑之澤。有此呼籲之擧。而本道事情。宜所參量移作京貢。事係變通。令廟堂稟處。何如。上曰。依爲之。出擧條蓍東曰。臣於院中。見濟州人梁擎天稱以上策。而投呈一紙於前月謁聖試券中者語極荒雜。間多干恩。島俗本來癡頑。妄恃朝家軫恤之恩。輒有格外猥越之事。此而不懲。此等之類。必將接迹而起。此人又或有更犯罪過之慮。令該曹照法嚴處。若以無足深責。不施當律。則當令押送該牧。決罰示懲。且以曉諭島中。使之相與警勵戢畏。後勿犯科。恐爲得宜。惶恐敢達。上曰。依爲之。下送本牧決處可也。出擧條蓍東曰。臣待罪廚院。又因濟州事而有仰達者矣。濟州柑橘。實爲國中之珍果。厥包來庭遠倣荊楊之錫。貢果凡十二種。而柚子柑子山橘靑橘之外。八種則味極馨爽矣。而領來之漢。每多獰頑候風遷就。固是公罪。而渡海之後中路逗留。甚至於要得襦衣。挨到極寒。故每致凍傷。全失本味。至煩稟啓。充數以入。而領納者則輒免罪罰。故習而爲常。漫不知敬。貢獻事體。何等至重。而屑越如此。寧不寒心。臣以爲分付道臣及守臣。渡海之後。各其地方官。無論康津海南。計其日字。定將校罔夜押領以納。俾免路上遷就從中作奸之弊。恐爲得宜。敢此仰達。上曰。自該院往復道臣。從便處置。可也。出擧條上曰。加味養胃湯。前方中。去人蔘一貼煎入事。出榻敎上命退。諸臣以次退出。
정조 9년
乙巳五月初一日申時。上御重熙堂。軍士房承旨入侍時。右承旨趙興鎭。假注書金孝建。記事官金鳳顯李崑秀。以次進伏訖。上曰。前平安監司。使之入侍。賤臣承命出。與前平安監司鄭民始偕入進伏。上曰。遠程好來否。民始曰。無事上來矣。臣兩載外藩。逖違天陛。昨年冊禮時。亦不得隨參賀班。下懷耿耿。迨今不任矣。上曰。道內別無可言之弊乎。民始曰。年事已有豐占。目下別無急務矣。命退。承史以次退出。
정조 9년
行都承旨尹蓍東坐。左承旨徐鼎修坐。右承旨趙興鎭坐直。左副承旨李祖承坐。右副承旨未差。同副承旨閔台爀坐直。注書朴能源病一員未差。假注書金孝建仕直一員未差。事變假注書李宗烈仕。
정조 9년
藥房提調李在簡。副提調尹蓍東啓曰。躬薦朔享。聖孝克展。經宿回鑾。勞動旣多。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。傳曰。知道。
정조 9년
傳于尹蓍東曰。惠堂入侍。
정조 9년
尹蓍東啓曰。假注書韓興裕。身病猝重。勢難察任今姑改差。何如。傳曰。允。
정조 9년
韓興裕改差。代以李鼎德爲假注書。
정조 9년
李鼎德在外。代以李之聃爲假注書。
정조 9년
以篆文科次單子。傳于閔台爀曰。近來篆文應試者數少。善書儒生。依例加抄事。分付。雖以知製敎事言之。成命已至經年。尙不抄啓事體所在不當若是。明日加抄事。一體分付。
정조 9년
閔台爀啓曰。端午帖製述人。旣已抄啓矣。大提學吳載純。卽爲牌招。以爲出韻科次之地。何如。傳曰。允。
정조 9년
傳于尹蓍東曰。軍士房承旨入侍。
정조 9년
備忘記。慶尙右兵使金廷遇下直。長弓一張張箭一部片箭一部筒兒一箇賜給。
정조 9년
傳于閔台爀曰。貢御之物。其制不宜參差。近見續錄覺之。昔在先朝。以扇樣之不齊。屢下飭敎。以江都所在舊制。頒降諸道。使各準此樣制製進。而近年以來。頒令已久。其規如是不一。更令該曹。申飭諸道。如是申飭之後。無得違越之意。更爲嚴飭。
정조 9년
閔台爀。以弘文館言啓曰。新除授校理李東稷。時在全羅道玉果地。經筵入番事緊。請斯速乘馹上來事。下諭。答曰。依啓。
정조 9년
閔台爀。以弘文館言啓曰。本館下番姑降入直。事甚未安。副修撰李殷模。疏批已下。卽爲牌招入直。何如。傳曰。允。
정조 9년
李祖承。以司饔院監膳提調意。啓曰。鷹師貢人等。連日呼訴內。供上生雉。當此草樹茂密之時。家養已盡。獵捉無路。逐日供上。將未免生事之境。斯速入啓變通云。此時獵捉之難。誠如所訴。在前如此之時。例有活鷄參半代奉之規。而莫重御供。自下不敢擅便。惶恐敢啓。傳曰。代封。
정조 9년
趙興鎭。以兵曹言啓曰。去四月二十八日。本曹草記批旨內。大將以年老之故。姑稽不以實之律。況幺麽營校乎。將帥之罪。將校焉可不替。問啓有命。而渠敢挺身替對。所爲已極痛駭。今於將校査實之下。亦不能別自納供。可謂兩罪俱發。敎鍊官金白麟。移送刑曹。以詐不以實律勘放。旣已定配。加棍一款分揀。其餘敎鍊官。各結棍五度放送。下吏等。分揀放送事。命下矣。依傳敎摠戎廳敎鍊官金白麟。移送秋曹。下吏田道郁姜基周等。分揀放送。敎鍊官金命旭李彦忠等連値齋戒。今始各決棍之意。敢啓。傳曰。知道。
정조 9년
閔台爀。以刑曹言啓曰。因兵曹啓辭。摠戎廳敎鍊官金百麟。以詐不以實律勘放事。命下矣。大明律上書詐不以實條有曰。奏事上書。詐不以實者。杖一百徒三年。金百麟。依此律決杖一百後黃海道長淵府。定配所押送之意。敢啓。傳曰。知道。以畿營定所。先發配後。草記可也。
정조 9년
掌令李秀夏宋益中。持平申馥。獻納李延伋。校理李鼎運。副校理申耆啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島園籬安置罪人龜柱羅州牧定配之命。仍令王府。設鞫嚴問。快正王法。答三司曰。不允。
정조 9년
掌令李秀夏宋益中。持平申馥。獻納李延伋啓曰。請養遂獻遂亟令王府。設鞫嚴問。還寢絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請亟令王府。夏賊之親屬奴傔。嚴加鞫問。請亟施夏賊子女待年用法之命。請物故罪人衡。亟令王府。施以孥戮之典。請梟示罪人炯來。亟令王府。快施孥戮之典。請大逆不道罪人斗恭親屬應坐之類。一依适雲例擧行。請正刑罪人福榮。亟令王府。快施孥戮之典。請英材斗恒。更令王府。設鞫嚴問。期於得情。快正典刑。少洩臣民之憤。答兩司曰。不允。
정조 9년
持平申馥啓曰。請大靜縣爲奴罪人金壽賢。依律處斷。請興陽縣爲孥罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還收南間。設鞫嚴問。期於得情。請尹得孚。設鞫得情。請李光殷。設鞫嚴問。期於得情。依律處斷。請慶源府定配罪人道夏。渭原郡定配罪人炯魯。亟寢發配之命。仍令王府。設鞫得情。快正王法。答府曰。不允。第九件事。亟停勿煩。
정조 9년
獻納李延伋啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐蕀罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。快施當律。請逆賊尙魯。亟施孥戮之典。請物故罪人國榮。亟施孥賊之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請荐蕀罪人樂彬。亟令王府設鞫。一竝究覈。明正典刑。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。設鞫得情。請李光殷。設鞫嚴問。期於得情。施以當律。請慶源府定配罪人道夏。渭源郡定配罪人炯魯。亟寢發配之命。仍令王府。設鞫得情。快正王法。請新除授司諫洪宗藎。時在洪忠道洪州地。正言朴宗正。時在京畿楊州地。請竝斯速乘馹上來事。下諭。答院曰。不允。第十五件十六件事。亟停勿煩。下諭事。依啓。
정조 9년
禁府照目。戶曹參議金履容矣。牌招不進推考罪。笞五十收贖。解見任別敍。私罪。奉敎。大臣收議。豈必深看錄勳當否。意見各異。異同之論。卽朝廷之美事。豈可以此。作爲難冒之鐵限。一違再違。至於在家不進。寧有如許事體。功自功罪自罪。不可無勘罪之擧。而渠之欲伸廉隅。亦或無怪。特爲放送。仍令謝恩爲良如敎。
정조 9년
副司直徐有寧疏曰。伏以。閟宮親灌。聖慕克伸。經宿回蹕。玉體彌康。臣民慶忭。曷有其極。仍伏念。臣於千萬不意。伏奉摠戎除命。臣誠驚惶罔措。繼以感淚之被面。噫是任也。卽臣年前已試蔑效之地也。此命胡爲再辱於臣身。有若戎恒宿將。暫解旋授者耶。臣卽至庸至鈍之一賤品耳。以言乎聲望則梁鵜貽譏。以言乎材具則黔驢殫技。本也不合於百執事之末。而猥蒙我聖上特達之遇。庇覆之大則天地於臣。慈恤之至則父母於臣。有罪而輒施滌垢之典。罔功而每紆過分之寵。歷擧十年以來。遍敭外內。莫非踰分。而至若掌兵之任。尤何嘗一半分近似於臣者哉。只緣感激恩造。怵畏義分。遂不免黽勉承膺。而尸素兩載。瘡疣百出。果然濫竽之災。終致僨轅之罪。至今追思。惶汗浹背。前後之眷注。何如。委畀。何如。而臣乃一無修擧。竟歸孤負。此臣所以滿心慙懼。歷歲靡定。百倍於他人者也。然惟聖恩。愈往愈摯。卿月峻秩。無難輕授。壁壘重任。又此荐降。夫爵賞。所以奬善酬勞之具。戎垣。所以禦敵衛藿之任。殿下果何取於如臣有罪罔功者。而必加以萬不近似之任。上以損愼簡之政。下以失將士之望也。百爾思量。實無冒據之勢。且臣狗馬賤疾。素有痰癖。雖値夏月。少或處冷。則積氣衝上。頃刻之間。昏窒不省。便成痼疾。而又自月前。頭頰齒牙連亘作痛。乍觸外風。痛必隨劇。炎節已深。煖具不離。假使臣。情不至難强。纔有所可堪。目下病狀。實無時日强策之望。日昨違傲。諒非獲已。飭敎甚嚴。受符體重。雖不敢不冒沒暫膺。而臣實自恧。人謂斯何。連値齋日。今始略陳血懇。仰瀆崇嚴。伏乞聖慈。俯垂鑑諒。亟命鐫改臣新除摠戎使之任。俾戎務無曠。私分得安。千萬幸甚。答曰。省疏具悉。卿其勿辭行公。
정조 9년
行副司直鄭尙淳疏曰。仍伏念。臣頃陳衷曲之懇。冀蒙體諒之恩。而忱誠淺薄。未能仰格。及奉批旨。悶隘轉深。揆以分義。何敢更事煩瀆。而第臣風痰之症。漸成膏肓。精神之昏豁無常。事務之酬應最艱。視其外貌。雖若無甚痛楚。論其源委。猝難望其痊復。醫云趁今筋力之未甚衰薾。歷試鍼炳之功。然後庶免於癃癈之境。其言頗有理。而戎垣重任。決非養疴之坊。簿牒公兄。終無調息之道。臣之屢瀆辭疏。期於必遞者。誠以疾病之來。無望陳力。區區報效之誠。亦無以殫竭。孤負之罪。誠無所逃。至若南漢春秋都試。新有定式。而今春則緣此病情。尙未擧行。惶悚之極。益無所措。玆不得不更煩呼籲。冒瀆崇聽。伏乞聖慈。俯諒臣難强之實狀。特解臣所帶之任。俾得安意調治。復尋生路。無至廢公而妨私。不勝大願。答曰。省疏具悉。卿其勿辭行公。
정조 9년
大司憲金頤柱疏曰。伏以。躬將朔享。經宿回鑾。聖孝克伸。玉體無損。下情忭祝。曷有其極。仍竊伏念。臣素以魯姿。濫被洪造。寵除殆無虛月。私分每切逾涯。雖在冗閑之職。尙多債誤之懼。而今玆長憲之地。尤何等責任。除非言議足以礪世。風采足以動人。莫宜居之也。若臣向日一謝。秪急嵩呼之常分。兼伸鸇逐之微誠。豈不審於自劃之義也。一暴衷懇。卽下退待之命。未及處置。旋蒙許解之恩。竊自謂咫尺之守。已被聖上之俯燭。亦宜同朝之見諒。而曾未數旬。再奉除旨。言責重寄。有若非臣莫可者然。銓部之無慳檢擬。聖上之每加誤恩。一何至此。臣誠惝怳抑塞。靡所容措夫人臣事君。必自度其去就。無一毫不慊於心。然後出而盡瘁效力。乃其宜耳。若無此而托之以同休共戚。苟竊榮祿。有除輒膺。則其爲欺負孰甚於此。且臣之所守。雖甚區區。矢心勿失。亦不爲無據。其於聖朝風化。或不無萬一之補。而亦微臣期死報效之圖也。召牌之下。未免違傲。請懇之章。又犯瀆擾。臣罪益著。無以自贖伏乞聖慈。俯垂矜諒。俾遂微願焉。臣方自引。不暇贅他。而事關沐浴。不容泯默。敢此附陳之。噫嘻。痛矣。向來亂逆之變。尙忍言哉。凶口悖腸。已戮之夏逆復生。讎國禍家。旣斃之榮賊再還。始也詬天之言。傳襲於同室。終焉射日之謀。打成其一圈。是叔是姪而後出愈㦧。乃兄乃第而厥罪益彰。誠一窮天地亘古今所未有之極惡大逆。凡在血氣之倫。孰不欲沫飮明張。憤欲無生。而至於瑮衡洋采。俱以奰慝誕妄之性。陰蓄無君不軌之心。結屋峙糧。專由萬金之捐出。騁妖挾術。潛通三道之奧援。煽動訛言。誑惑遠近。殆有幾於燎原面滔天。則人妖世變。至此而又極矣。何幸神天眷佑。聖明在上。妖腰亂領。悉伏天誅。此實吾東方無疆之休。然而前獄纔鋤。後獄復起。舊逆旣除。新逆旁生。此其故何哉。臣愚死罪。殿下太過於慈諒。或欠於剛斷。每於治獄之際。務從惟輕之典。不能早折其萌芽。漸至難圖於玆蔓者。厥有由焉。當夏逆變出之初。若盡施适雲之例。則恭何由出。逮榮賊罪著之後。又卽允臺閣之請。則福何由生。刑政一舛。流弊滋大。此臣所以諫院求對也。進而啓退又疏。苦口而爭。瀝血而陳而不知止者。亶出於明人彛絶禍本。懲前轍防後患也。豈意以殿下燭理炳幾之聖。一或失之。再可誤乎。恭之有浮於夏逆。而其施律也反輕。福之窩主於諸賊。而其用法也有減。輿憤久鬱。公議齊發。而未回天聽。便成古紙。王章之失平。法意之乖當如此。而尙何望凶孼知戢。世道底靖也。伏願亟允府院夏恭福榮等所請之律。亦下餘黨窮覈之命。深軫旣往之失。俾絶方來之憂。不勝萬幸。答曰。省疏具悉。言之亦覺支離。卿其勿辭。從速察職。
정조 9년
副修撰李殷模疏曰。伏以。謁園拜宮。聖孝克伸。玉體冞康。臣民歡忭。仍伏念。臣獲罪神明。荐遭禍釁。三歲之間。連失生養所怙而臣頑如木石。尙延視息。奄闋喪制。自同平人。至慟永纏於終天。世念盡歸於成灰。冥然蟄伏於窮谷之中。乃者千萬夢外。忽奉玉署除命華詰纔宣。馹召繼降。臣雙擎九頓。惝怳攢祝。惟有淸血之被面耳。噫。聖念雖軫於記簪。臣情無望於彈冠。而感激之忱方切。逋慢之誅是懼。遂不得不黽勉登道。來伏私次。脩門入瞻。寸忱自倍。臣雖至愚。尙具彛性。區區犬馬之戀。六年于玆矣。豈不欲一登文陛。仰覲耿光。小伸叩謝之誠乎。第念臣於館職。自劃有素。頃年一疏。悉暴肝膈之懇。伏惟聖明。亦或記有其一二矣。夫生逢盛際。決科從宦。凡有寸尺之能者。孰不願出入於金馬玉堂周旋乎。細氈淸筵。而臣旣藉先故。猥占淸選。苟有一半分可堪之實。抑獨何心。甘自暴棄於世所爲榮。人所同願之地乎。奈臣幼而失學。長益荒嬉。雖於句讀之間。尙多豕亥之歎。肓心已痼。矇學難醫。不徒自知者明。抑亦通朝之所共知。而一者登筵。醜態畢露。本末長短。已莫逃於日月之下矣。苟使臣。不揣人器之如何。不顧笑罵之如何。靦然追逐於學士之後。於臣身。榮則榮矣。以何術而侍講於經幄。以何能而代撰於絲綸乎。揆臣才而較臣職。殆若夏蟲之語氷。瞎馬之追驥。至於辱朝廷之名器。壞一身之廉防。猶屬第二件事耳。前日之阿蒙。依舊於今日。今日之自分。無間。於向年。洪恩如海。涓埃莫效。臣衷情。誠亦慽矣。玆敢略入文字。仰暴血懇。伏乞天地父母。特賜鑑諒。亟命鐫削臣職。因令選部。勿復檢擬於館銜。以存濫竽之戒。俾遂守株之願。不勝大幸。臣方不敢以見職自居。而義重沐浴。略此附陳焉。臣六載退蟄之餘。始入城闉。舊逆尙戴於同天。新孼疊出於連年。腐心沬血之痛。不啻如前日而已。鄭妻之元惡。而不惟不伸王章。反使偃息於郊舍。龜柱之大憝。而不惟不施顯戮。從以量移於善地。亂逆何代無之。而懲討之不嚴。未有甚於今日。此固群下不忠不誠。不能孚格之罪。而殿下之私恩太過。祖宗之公法久屈。臣愚死罪。不能無憾於天地之大也。至如國榮之沮遏大計。德相之投進凶疏。卽莽操耇輝之所未有。論其惡而擢髪難數。究其罪而臠肉猶輕。乃使保其首領。臥死牖下。徑斃獄中。而孥戮之典未加。臺閣之紙已毛。如此而尙可曰。國有法乎。亂孼無懲。奸萌漸長。澤白投章。顯售誣山之兇。仁京釀謀。敢擬稱兵之變。終至於生出萬古所無至凶極㦧之夏賊。噫嘻。痛矣。臆塞而不能聲其罪。骨顫而不忍泚諸筆其雖手刃口磔。何能少泄此窮天之憤也耶。逆節百倍於鏡海。而邦刑未倣於适雲。致使禍孼凶支。容置於覆載之間。而爲殿下臣子者。尙不能刎首瀝血。以效臣死之義。於是乎王章頹墮。人紀滅絶而恭賊又出矣。陰勸凶謀。顯誦凶書。至發夏賊所未道之言。推此以論。同室之爛熳。群逆之綢繆。明若觀火。而奴屬傔輩。旣不爲盤覈。英材斗恒。又未卽設鞫。古今天下。寧有是耶。瑮福諸賊之萬金捐材而巢窟潛營。三道連兵而部署已定。洋采之譸張妖言而煽惑民心。道魯之換易姓名而糾結賊黨。危機急變。迫在朝夕。而何幸皇天默祐。妖氛廓淸。是誠宗社臣民之幸也。然而窩主之福榮。止誅其身。巨率之炯采。未戮其孥。妖衡徑斃而不加追律。道魯不誅而反施薄竄。彬益之與賊通情。光殷之爲賊居停。而一不銅覆。偃處如故。安有如許逆獄。而所以治獄者。如是疏漏乎。況瑮招之公私云云。窮凶叵測。有浮於稱兵之謀。則平日弟兄間酬酢。從可知矣。惟彼㻋瑓輩。其敢曰。在家不知乎。臣謂亟從三司之請。先正兩逆之凶。夏恭之支屬卽施殄滅之典。榮德及福來衡諸賊。亦加孥戮之律。英恒彬益㻋瑓道魯光殷等。亟令王府。一竝設鞫得情。快施當律。斷不可已也。答曰。省疏具悉。所陳。悉諭諸批。爾其勿辭。從速察職。
정조 9년
正言李晴疏曰。伏以。臣人微地寒。年少識淺。觴竽已濫。猥廁兩制之列。墻壁無依。不念三滅之戒。畢竟顚沛。勢所必至。惟是一片血忱。痛亂逆之相踵。憂懲討之不嚴。向於待罪柏府也。粗效一日之責。微誠未格。天心莫回。臣方愧悚之不暇。繼伏見柳河源自明之章。則語勢危險。詈斥狼藉。至以臣暗作機栝。自謂陷人之得計。噫嘻。是何言也。夫設機陷人者。極宵小之情狀。最奸點之題目。所未容於聖人之世也。臣雖無狀。豈忍爲此。臣之所大憂者。國賊之未討也。義理之不明。夫爲國家除殘賊者。臚列其罪狀。陳現誠意。然後始可以格天聽而服人心。河源則不然。其論尹得孚李魯春也。只曰背馳飜身。交起迭逞。其所遣辭。全設事實。語勢自歸於糢糊。意態難掩於强勉。殆不已者然。玆曷故哉。夫得孚之背馳公議。陰護凶醜。前後臺章。聲討無餘。而渠獨不言。其背馳也陰護也。乃於魯春聲罪之末。插入尹得孚三字。渾淪爲說。依俙不明。渠於得孚。論其聲氣。臭味相似。無難處之理。惟於陰護凶醜。未免難處之歸。臣之所謂難處者。執其跡而論其心也。噫。擧世之所共討者。何惜而不忍討。衆人之所共道者。何殫而不斥言乎。難處二字。觸其眞情。渠雖百喙。無以自解。乃敢盛氣肆毒。顚倒其說。欲掩泥獸之鬪。反爲狂狗之噬。脅制之詈罵之。無所不至。其爲計誠凶且譎矣。臣雖疲劣。如許無忌之輩。無倫之說。豈足與呶呶爭論乎。第臣官居執法。言不見憚。未效戢邪之風。乃啓反詈之習。朝綱由臣而掃如。臺風由臣而壞了。溺職之罪。孰大於臣乎。間叨見職。不敢冒膺。自犯違傲。惟俟譴何。聖度包容。特賜恩遞。到今追思。惶汗浹背。曾未幾何。新除荐降於匪矣。宿硏復叨於匪據。臣誠驚惶感激。益不知所以自措也。在臣分義。豈不欲竭蹶趨承。以伸叩謝之忱。駭機尙悕。廉防是重。臺端一步。便成鐵限。庚牌之下。進身無計。玆敢略入文字仰瀆崇嚴。伏乞聖慈。天地父母。亟命鐫削臣職。仍治臣逋慢之罪。不勝大願。臣雖不敢以言官自處。而事關懲討。義重沐浴。敢此附陳焉。惟聖明。垂察焉。噫嘻。痛矣。窮天地亘古今。豈有如夏賊之極逆。而适雲之律。猶未快施。故斗恭之凶言。敢發夏賊之所未道。有國家有朝廷。未有如純榮巨匿而孥戮之典。尙未克行。故福榮之陰謀。敢售純榮之所未之敢何莫非王章未伸亂孼無懲。釀成此滔天之變乎。至於瑮洋采衡諸賊。又何其凶獰叵測之至此也。潛聚萬金之財而巢窟是營。陰連三道之兵而部署已定。妖言怪說。煽動人心。危機急變。迫在呼吸。若非賴天之靈。不日剗除。則國家之憂。當復如何。思之及此。凜然寒心。噫。斗恭之凶。殆甚於夏賊。而不用夏賊之例。福榮之罪。無間於瑮洋。而減於瑮洋之律。刑政之乖刺。孰甚於此哉。臣謂夏恭兩賊。俱施适雲之例。福采諸逆。竝從孥戮之典。以洩神人之憤。永絶禍亂之本焉。至若金斗默爲恭賊同堂至親。而名在抄選之列。李光殷爲福賊居停主人。而偃處城闉之間。道夏炯魯之爲諸賊爪牙者。只施薄竄。輿情咸激。兪音久靳。臣愚死罪。竊不能無憾於天地之大也。臣謂斗默。先施刊改之典。道夏炯魯李光殷設鞫得情。各施當律。宜矣。嗚呼。鋤草必拔其根。除惡務去其本。苟不鋤根而除本。則枝葉漸滋。徒黨必繁。比年以來。凶逆之變。無所不有。隨戮隨發。愈往愈㦧。苟究其源。豈無所由。惟是元惡巨魁。尙在故紙。不惟不賜允兪。乃反過加濡忍。或置近畿。或移陸地。如是而尙可望世道之底靖而亂本之快祛乎。旣往之失。固所當鑑。方來之憂。有不可測。伏願殿下。穆然深思。廓揮乾斷。使義理竝明於日月。宗社永奠於盤泰。是臣區區之祝也。答曰。省疏具悉。所陳。悉諭諸批矣。
정조 9년
知敦寧鄭民始疏曰。伏以。卽伏聞備局草記。以平安都事李燾之閪失馬牌。稟請拿處勘律云。臣於是不勝瞿然之至。都事赴任後。馬牌來納監營。故臣於在任時。親自監封踏印。依逢授於營吏。上送該院。而路中閪失則齎來者。雖是都事。而上送者卽臣也。若曰。該吏不足責。而當罪其官員。則不善檢飭之失。在乎臣而不在乎都事。臣當受其罪而不當歸之於都事也較然矣。籌司似未詳本事而然。而旣係朝家之刑政。亦關微臣之廉隅。玆不得不略控事實。仰瀆崇聽。伏乞聖明。更令廟堂稟處。俾無失當之歎焉。答曰。省疏具悉。旣知事實。卿其勿辭行公。
정조 9년
乙巳五月初二日辰時。上御誠正閣。藥房入診入侍時。藥房提調李在簡。副提調尹蓍東。假注書金孝建。記注官金健修。記事官李崑秀。閣臣尹行任。醫官吳道炯康命吉丁文壽。以次進伏訖。在簡曰。夜來聖體諸節。若何。上曰。一樣矣。在簡曰。令醫官診察。聖候。若何。上曰。唯。道炯進伏診候而退告曰。左三部沈靜。似有滯候矣。命吉進伏診候而退告曰。寸脈沈靜。似有膈間滯候矣。文壽進伏診候而退告曰。脈候平順而右寸管。似有滯候矣。上曰。昨日進御養胃湯。何如。道炯曰。儘是當劑。如入人蔘五分則尤好矣。命書榻敎曰。加味養胃湯前方。入人蔘五分。自今日煎入。上曰。右副承旨。惠堂入侍。賤臣承命出。與右副承旨洪仁浩。宣惠廳堂上趙時俊偕入進伏。上曰。兩南營邑扇子進上數無定式。年各不同。殊可怪也。時俊曰。莫重進上。本無定數。年年出入。實不成說矣。命書傳敎曰。各道端午進獻物種。道各異例。扇品之零數。不但欠敬。取見各年。謄錄增減。其例不一。此從當釐正。雖以油席鞍籠等各種言之。聞惠堂言。浮取之時。轉致之際。民弊俱甚不些云。而及其進獻。初無用處。油席則紙厚。殆近掌厚。此後紙品。切勿如前過厚。亦勿連付鞍籠。則鞍轎皆不適用云。問于尙方。亦爲釐正事。分付。又命書傳敎曰。不過微眚。時囚罪人洪龍僖。分揀放送。命書持平李晴疏批。仍命書傳敎曰。雖係官箴。宜禁傾軋。況此兩臺臣。各於自引之章。拖及反詈之說。話頭全不致審。互相醜詆。此等之習。不可以臺官。有所曲恕。前掌令柳河源。持平李晴。竝罷職。又命書傳敎曰。右副承旨許遞。前望單子入之。命退。諸臣以次退出。
정조 9년
乙巳五月初二日巳時。上御誠正閣。軍士房承旨與惠堂入侍時。左副承旨趙興鎭。假注書金孝建。記事官金鳳顯李崑秀。宣惠堂上徐有隣趙時俊。以次進伏訖。上曰。同副承旨。藥房提調入侍。同副承旨閔台爀。藥房提調徐有隣進伏。上曰。同副出去。催促戶曹參議金履容牌去來可也。有隣等曰。戶曹所貸去本廳米還報條。合爲六千石。而三千石。有待新捧還報後。草記之命。三千石以自下推移。待新捧還報之意。亦爲筵稟定奪矣。目今稅船。次第來泊。戶曹自當不日還報。而第其與受輸運之際。不無耗縮滲漏之慮。今朔來朔兩等貢價中各三千石式。直自戶曹上下。以爲除弊之地。而上下時戶惠郞眼同擧行。亦無疏忽之患事。一體分付。何如。上曰。依爲之。分給形止。使之草記。可也。出擧條有隣等曰。月前因前僉使尹任商妻上言。以題給米包。覆奏蒙允。纔已擧行矣。蓋此任商之妻。旣有功勞。則不可每因渠上言。題給米包而止。臣等之意則自本廳。每朔以十斗米磨鍊。限任商妻己身。給料資生。恐合事宜。故敢此仰達矣。上曰。依爲之。出擧條命退。諸臣以次退出。
정조 9년
乙巳五月初二日未時。上御重熙堂。左承旨入侍時。左承旨徐鼎修。假注書金孝建。記事官李崑秀尹行任。以次進伏訖。上曰。原春道農形何如云耶。鼎修曰。麥農已爲豐登。雖以秋事言之。峽野皆墾。高低均播。已占大熟云矣。上曰。荐歉之餘。誠爲萬幸矣。命退。承史以次退出。
정조 9년
行都承旨尹蓍東坐。左承旨徐鼎修病。右承旨趙興鎭坐。左副承旨李祖承坐直。右副承旨未差。同副承旨閔台爀坐直。注書朴能源病一員未差。假注書金孝建仕直一員未差。事變假注書李宗烈仕。
정조 9년
閔台爀啓曰。戶曹參議金履容。飭敎之下。連爲催促。而謂有情勢。終不出肅。事體所在。誠極未安。推考警責。何如。傳曰。允。
정조 9년
趙興鎭。以禁衛營將官言啓曰。今日本營軍兵。日次私習云矣。敢啓。傳曰。待晴爲之。
정조 9년
趙興鎭。以御營廳將官言啓曰。今日本廳軍兵。日次私習云矣。敢啓。傳曰。待晴爲之。
정조 9년
藥房提調持湯劑來待矣。傳于尹蓍東曰。入侍。
정조 9년
閔台爀啓曰。左副承旨李祖承。今方入侍。臣吏兵批兼進之意。敢啓。傳曰。知道。
정조 9년
有政。吏批。判書李命植受由。參判李敬養進。參議黃昇源進。同副承旨閔台爀進。以李鼎揆爲大司諫。韓光近爲執義。李書九爲正言。尹序東爲修撰。孟至大爲副修撰。徐有防爲兵曹參判。李集斗爲禮曹參議。李英澤爲平市令。申大坤爲渭源郡守。趙寅采爲昌平縣令。金魯成爲敦寧都正。韓弘裕爲南部都事。
정조 9년
再政。以林元浩爲漢城判官。申益彬爲兵曹參判。李度默爲禮曹參議。